कहा- बॉडी कांप रही है; प्रियंका बोलीं- हिंसक खेल में महिलाओं को मोहरा बनाना गलत
Manipur Kuki Women Naked Video Controversy - Bollywood Celebrities Reaction On Manipur Incident. मणिपुर में महिलाओं को निर्वस्त्र घुमाने वाली घटना से पूरा देश स्तब्ध है। बॉलीवुड के कई सेलिब्रिटीज ने इस घटना पर दुख और रोष व्यक्त किया है
मणिपुर में महिलाओं को निर्वस्त्र घुमाने वाली घटना से पूरा देश स्तब्ध है। कई सेलिब्रिटीज ने इस घटना पर दुख और रोष व्यक्त किया है। प्रियंका चोपड़ा ने कहा कि परिस्थिति चाहे जो भी हो, महिलाओं को इस हिंसक खेल में मोहरा बनाना ठीक नहीं है।
करीना कपूर ने भी घटना पर नाराजगी जाहिर की है। एक्ट्रेस सेलिना जेटली का कहना है कि उन्होंने जब से मणिपुर वाला वीडियो देखा है तब से न कुछ खा पा रही हैं और न ही सो पा रही हैं। सेलिना ने कहा कि उनका शरीर गुस्से के मारे कांप रहा है।
सेलिना ने कहा- गुस्से और दर्द से मेरी बॉडी कांप रही है
सेलिना ने ट्विटर पर लिखा- जब से मैंने मणिपुर वाला वीडियो देखा है, मैं न सो पा रही हूं और न ही कुछ खा पा रही हूं। गुस्से और दर्द से मेरी बॉडी कांप रही है। वजह चाहे जो भी हो, हिंसा तो हिंसा होती है। महिलाओं के खिलाफ हिंसा एक अपराध है।
कार्रवाई ऐसी हो कि कोई सपने में भी ऐसा न करे
सेलिना ने ट्वीट में लिखा- महिलाओं और बच्चों की सुरक्षा किसी भी अथॉरिटी की सबसे बड़ी प्रायोरिटी होनी चाहिए। महिलाओं के खिलाफ इतना जघन्य अपराध देखना मुझे अंदर से तोड़ रहा है। मुझे विश्वास है कि सरकार इन अपराधियों के खिलाफ ऐसा एक्शन लेगी जिससे कोई सपने में ऐसा करने की सोच न सके।
हम सभी के लिए शर्म की बात- प्रियंका चोपड़ा
प्रियंका चोपड़ा ने इंस्टाग्राम पर एक स्टोरी शेयर करते हुए लिखा- अपराध होने के 77 दिन बाद एक वीडियो वायरल हो रहा है। इस पर कार्रवाई भी नहीं हुई थी। इस पर क्या तर्क दिया जा सकता है।
स्थिति या परिस्थिति चाहे जो भी हो, हम महिलाओं को इस खेल में मोहरा नहीं बना सकते। ये सभी के लिए शर्म की बात होनी चाहिए। मणिपुर की महिलाओं को न्याय मिलना चाहिए।
करीना बोलीं- मणिपुर में जो हुआ उससे डिस्टर्ब हूं
करीना कपूर ने लिखा- मणिपुर में जो भी हो रहा है, उससे काफी डिस्टर्ब हूं। निंदा करने से कुछ नहीं होगा, जब तक कि अपराधियों के खिलाफ सख्त कार्रवाई न हो।
महिलाओं को निर्वस्त्र परेड कराया गया, बलात्कार हुआ
मणिपुर में मैतेई और कुकी समुदायों के बीच झड़प के एक दिन बाद 4 मई को कांगपोकपी जिले के बी फीनोम गांव के पास हमला हुआ था। इस दौरान भीड़ ने तीन कुकी महिलाओं को निर्वस्त्र कर सड़क पर घुमाया।
इस दौरान एक महिला के साथ दिनदहाड़े बलात्कार किया गया।महिलाओं को निर्वस्त्र परेड कराने का एक वीडियो भी बनाया गया। 19 जुलाई, 2023 को ये वीडियो सोशल मीडिया पर वायरल हो गया।
इस वीडियो में दो महिलाओं को निर्वस्त्र कर सड़क पर ले जाते हुए दिखाया गया है। कई लोगों को उनके साथ-साथ चलते देखा जा सकता है, जबकि अन्य पुरुष परेशान दिख रही महिलाओं को खेतों में खींच रहे हैं।
जानिए मणिपुर में हिंसा की मुख्य वजह..
मणिपुर की आबादी करीब 38 लाख है। यहां तीन प्रमुख समुदाय हैं- मैतेई, नगा और कुकी। मैतेई ज्यादातर हिंदू हैं। नगा-कुकी ईसाई धर्म को मानते हैं। ST वर्ग में आते हैं। इनकी आबादी करीब 50% है। मैतेई समुदाय की मांग है कि उन्हें भी जनजाति का दर्जा दिया जाए।
समुदाय ने इसके लिए मणिपुर हाईकोर्ट में याचिका लगाई। बाकी दोनों जनजाति मैतेई समुदाय को आरक्षण देने के विरोध में हैं। इनका कहना है कि राज्य की 60 में से 40 विधानसभा सीट पहले से मैतेई बहुल इम्फाल घाटी में हैं। ऐसे में ST वर्ग में मैतेई को आरक्षण मिलने से उनके अधिकारों का बंटवारा होगा।
प्रधानमंत्री बोले- 140 करोड़ भारतीयों को शर्मसार किया
PM मोदी ने घटना पर रोष जाहिर किया है। उन्होंने कहा, 'इस घटना ने 140 करोड़ भारतीयों को शर्मसार किया है। किसी भी गुनहगार को बख्शा नहीं जाएगा। मेरा दिल आज पीड़ा और क्रोध से भरा है। मणिपुर की बेटियों के साथ जो हुआ, उसे कभी माफ नहीं किया जा सकता। ये बेइज्जती पूरे देश की हो रही है।'